SKRIFTLIG FORESPØRGSEL E-2398/00

af Sebastiano Musumeci (UEN) til Kommissionen

(18. juli 2000)

Om: Transport og distribution af fødevarer til Ginostra

De fælles forskrifter om levnedsmiddelhygiejne (direktiv 93/43/EØF(1) og 96/3/EF(2)) indebærer skrappe regler og krav til transport og distribution af fødevarer i EU. Bebyggelsen Ginostra på øen Stromboli i Middelhavet har ingen flyveplads og heller ikke en havn, hvor skibe og hydrofoilbåde kan lægge til. Da Ginostra mangler den fornødne havneinfrastruktur, må leverandørerne af de mest nødvendige fødevarer lade varerne omskibe under usikre forhold fra rutefartøjer, der ankrer op uden for øen, over i en mindre båd, der sejler frem og tilbage mellem disse fartøjer og øen. Denne eneste løsning medfører, at EU-reglerne ikke kan overholdes, og aktørerne bliver derfor udsat for sanktioner fra de offentlige kontrolmyndigheder.

Mener Kommissionen ikke, at der er behov for snarest muligt at revidere de fælles bestemmelser for transport og distribution af fødevarer med henblik på at indføre en undtagelsesbestemmelse for de små øer, som ikke kan modtage forsyninger på korrekt vis, da de ikke er forsynet med anløbsbroer, hvor fartøjer, der er forskriftsmæssigt udstyret, kan lægge til?

Hvilke alternative løsninger vil Kommissionen foreslå med henblik på at lovliggøre de aktører, hvis eneste forseelse består i, at de ønsker at sikre indbyggerne i Ginostra retten til at blive boende på deres hjemsted?

Vil Kommissionen sende en tjenestemand til Ginostra, således at han kan gøre sig den alvorlige ulempe, som øens beboere må finde sig i med hensyn til transport og distribution af fødevarer, klar?

(1) EFT L 175 af 19.7.1993, s. 1.

(2) EFT L 21 af 27.1.1996, s. 42.

Svar afgivet på Kommissionens vegne af David Byrne

(29. september 2000)

Kommissionen anerkender, at transporten af levnedsmidler til regioner, der må kæmpe med særlige geografiske indskrænkninger eller berøres af forsyningsvanskeligheder, kan være særlig vanskelige. Det fremgår imidlertid ikke klart af det spørgsmål, det ærede medlem har stillet, hvilken del af fællesskabslovgivningen det er vanskeligt at overholde i forbindelse med transport af gods til bebyggelsen Ginostra på øen Stromboli. Det er Kommissionens opfattelse, at den nuværende lovgivning, som indeholdt i Rådets direktiv 93/43/EØF af 14. juni 1993 om levnedsmiddelhygiejne er af meget generel karakter og derfor generelt bør kunne overholdes. Kommissionens direktiv 96/3/Euratom, EKSF, EF af 26. januar 1996 om fritagelse af bulktransport af flydende olier og fedtstoffer ad søvejen fra visse bestemmelser i Rådets direktiv 93/43/EØF om levnedsmiddelhygiejne dækker den helt konkrete bulktransport af flydende olier og fedtstoffer ad søvejen i containere, der også anvendes til transport af andre varer. Det ville være nyttigt for Kommissionen at få mere præcise oplysninger om, på hvilke punkter disse fællesskabsregler giver særlige problemer.

Kommissionen tillægger det stor betydning at løse de problemer og vanskeligheder, der knytter sig til visse områders geografiske situation, og selv om det er den generelle opfattelse, at Fællesskabets nuværende lovgivning om levnedsmiddelhygiejne er hensigtsmæssig, er det umuligt at lovgive om enhver tænkelig situation på fællesskabsplan. Der er derfor udarbejdet forslag, der på grundlag af nærhedsprincippet giver medlemsstaterne et større spillerum for at vurdere situationen i områder med særlige geografiske vanskeligheder på stedet og tilpasse reglerne til særlige forhold, hvor det er nødvendigt. Denne smidighed må under ingen omstændigheder gå ud over levnedsmiddelsikkerheden.

I lyset heraf synes det ikke at være nødvendigt, som det ærede medlem foreslår, at sende en ekspert fra Kommissionen ud for at orientere sig på stedet.